NaiveNeuron/SloPal huggingface dataset:
Novotný, Viliam, poslanec NR SR (2014-11-10):
Čo nám to, milí kolegovia zo SMER-u, robíte zo slovenského zdravotníctva? Čo nám tam ťaháte za primitívov? Toto je bývalý člen správnej rady piešťanskej nemocnice – neziskovej organizácie? To máte boha pri sebe? To, kto ho našiel? Aj ten by mal hneď odstúpiť, najlepšie odísť úplne z verejného života, kto tohto primitíva do správnej rady odporúčal a navrhol. Pani ministerka Zvolenská to len podpísala. To mu nejaký aktívny funkcionár túto nomináciu doniesol na stôl. Buďme úprimní, je tomu tak. Koho ste tam do tej správnej rady a dozornej rady vlastne dávali? Pani podpredsedníčku Národnej rady Zmajkovičovú? Čo ona vie o zdravotníctve? Že deti nemajú jesť horalky, to som počul. Ale okrem toho, čo vie o zdravotníctve? Čo vie váš mestský či okresný predseda SMER-u z Piešťan, ktorý tam sedel v správnej rade, čo vie tento primitív o zdravotníctve? To on mal rozhodnúť o tom, ktoré cétečko je dobré a či cena je primeraná? Nebláznite! Veď keby mu Medical Group SK zorganizoval súťaž za 2,6 mil. eur, tento primitív povie, že výborne, lebo je tam špičkový stroj. Včera tu Fico vyprával, že stroj tam nie je. Vidím, že raper Ego má lepší prehľad, zjavne zodpovedne vykonával funkciu člena správnej rady, ten tvrdí, že už je tam ten špičkový stroj. Tak kto tu klame? Fico či ten primitív? Čo nám to robíte so slovenským zdravotníctvom, dámy a páni?
Brocka, Július, poslanec NR SR (2015-02-03):
Pán kolega Kaník, mňa váš diskusný príspevok tak nevytočil ako kolegyňu Vaľovú. Ja si, naopak, myslím, že váš pozmeňovací návrh bude takým testom, že či SMER naozaj chce úprimne pomôcť dôchodcom, ktorí majú dôchodky z II. piliera. Poviem prečo. Veď onedlho, za pár mesiacov, tu pán minister príde s návrhom minimálneho dôchodku. Veď aký je rozdiel medzi tým prístupom k minimálnemu dôchodku a k dôchodcom v II. pilieri? Vláda navrhne, vláda navrhne, že komu vyjde dôchodok z I. piliera menší ako životné minimum, alebo menší ako násobok životného minima, tak automaticky sa mu dorovná do výšky životného minima alebo do násobku životného minima. Čiže budeme za pár mesiacov pridávať desaťtisícom dôchodcov s najnižšími dôchodkami desiatky eur. Veď, pán minister, povedzte, veď to je ten istý princíp, nie? To je ten istý princíp. Z fondu rezervy, z rezervného fondu solidarity takto dorovnať dôchodok tých, ktorí nemajú takmer žiaden, by som povedal, profit z toho, že sa takto skladajú do tohto fondu v I. pilieri. Čiže ja si myslím, že je to možné urobiť, ale dopredu viem, že SMER to určite neurobí. Čiže inými slovami, pán kolega Kaník, váš návrh (zasmiatie sa rečníka) určite neprejde.
Paška, Pavol, predseda NR SR (2012-07-26):
Hlasujeme. (Hlasovanie.) 144 prítomných, všetci boli za. Konštatujem, že sme schválili návrh novely ústavy. Ďakujem pekne, pán spravodajca. Pán poslanec Brixi bude uvádzať hlasovanie v druhom čítaní o návrhu poslancov Pašku, Laššákovej, Hrušovského, Viskupiča, Solymosa, Kaníka a Miškova na vydanie zákona, ktorým sa mení Trestný poriadok, tlač 65. (Hlasovanie o návrhu poslancov Národnej rady Slovenskej republiky Pavla Pašku, Jany Laššákovej, Pavla Hrušovského, Jozefa Viskupiča, Lászlóa Solymosa, Ľudovíta Kaníka a Juraja Miškova na vydanie zákona, ktorým sa mení zákon č. 301/2005 Z. z. Trestný poriadok v znení neskorších predpisov a o zmene a doplnení niektorých zákonov , tlač 65.)
Bugár, Béla, podpredseda NR SR (2017-12-06):
Pani poslankyňa.
Hladký, Pavol, poslanec NR SR (2011-02-08):
Ďakujem. V rozprave k predkladanému návrhu vystúpili traja poslanci, pričom nepodali žiaden pozmeňovací návrh. Podľa rokovacieho poriadku by som poprosil, pán predseda, aby ste dali hlasovať o tom, že Národná rada Slovenskej republiky sa uzniesla v súlade s § 73 ods. 3 písm. c) zákona o rokovacom poriadku prerokovať predložený vládny návrh zákona v druhom čítaní.
Bugár, Béla, podpredseda NR SR (2018-12-06):
Prezentujme sa a hlasujme. (Hlasovanie.) Prítomných 129, za 23, proti 32, zdržalo sa 66 poslancov, 8 nehlasovali. Návrh nebol schválený. Prosím teraz pani poslankyňu Nehézovú, aby uviedla v prvom čítaní hlasovanie o návrhu poslancov Kotlebu, Drobného, Grausovej a Mizíka na vydanie zákona, ktorým sa mení a dopĺňa Zákonník práce (tlač 1206). (Hlasovanie o návrhu poslancov Národnej rady Slovenskej republiky Mariana Kotlebu, Stanislava Drobného, Natálie Grausovej a Stanislava Mizíka na vydanie zákona, ktorým sa mení a dopĺňa zákon č. 311/2001 Z. z. Zákonník práce a o zmene a doplnení niektorých zákonov v znení neskorších predpisov , tlač 1206.)
Jurinová, Erika, podpredsedníčka NR SR (2012-06-19):
Prosím o reakciu pani poslankyňu Žitňanskú.
Bugár, Béla, podpredseda NR SR (2017-02-09):
Vážené panie poslankyne, vážení páni poslanci, prosím, aby ste sa ukľudnili. Pristúpime k jednotlivým hlasovaniam, predtým ešte procedurálny návrh. Pán poslanec Madej.
Zajac, Pavol, poslanec NR SR (2012-08-02):
Pani kolegyňa Vaľová, v úvode svojho vystúpenia ste sa dotkli aj padákov odstupného a odchodného manažérov štátnych podnikov. Neviem, ako to súvisí so sociálnym poistením, ale keďže ste to spomenuli, tak vám musím povedať, že KDH – a ja osobne tiež som za to – vyzvalo premiéra Fica, aby zverejnil odchodné, odstupné všetkých štátnych manažérov v štátnych akciových spoločnostiach, aby zverejnil za všetkých vlád Dzurindu, Fica aj pani Radičovej. Dodnes sa tak nestalo. A takisto aby sa zverejnil aj hospodársky výsledok, aký títo manažéri dosiahli. V druhom svojom, v druhej časti svojho vystúpenia ste znova použili vyjadrenie „štátne peniaze“, „súkromné peniaze“. Tak musím vám povedať, aj vy ste kedysi podnikali, možno ako živnostníčka, ja som podnikal ako živnostník 18 rokov. Zamestnával som ľudí, odvádzal som odvody. Musím vám povedať, a skúste si na to spomenúť, živnostník najprv musí zákazku alebo objednávku zohnať, potom ju spolu so svojimi zamestnancami realizuje, potom má problém, aby dostal zaplatené, a potom na konci mesiaca vyplatí svojim zamestnancom mzdy, strhne im 12 % na odvody, doplatí 38 % ako zamestnávateľ a ešte im strhne daň a odvedie. Tak aké sú to štátne peniaze? Sú to štátne peniaze preto, že volení zástupcovia ľudu, poslanci, kedysi sa dohodli, že takto sa bude riešiť sociálne, zdravotné poistenie. Ale najprv tie peniaze musí ten podnikateľ, zamestnávateľ, zohnať, zarobiť a tak ich môže odviesť. Ďakujem.
R. Chmel, minister kultúry SR: (2003-11-06):
Zastávame názor, že v súvislosti s pripravovaným zrušením okresných úradov je potrebné vyrovnať sa s otázkou doterajšej pôsobnosti okresných úradov a krajských úradov na úseku kultúry. Po predchádzajúcich reformách miestnej štátnej správy ostala v pôsobnosti okresných úradov a krajských úradov registrácia periodickej tlače, ktorá je svojím rozsahom nevýznamná. V tejto súvislosti v zmysle predkladaného návrhu zákona sa navrhuje presun pôsobnosti na úseku registrácie tlače z okresných úradov a krajských úradov na Ministerstvo kultúry SR. Považujem za efektívne riešenie prenesenej pôsobnosti na úseku registrácie tlače na jedno miesto, a to je na miesto Ministerstva kultúry Slovenskej republiky. Toto ministerstvo zabezpečí plnenie úloh štátnej správy spojenej s registráciou tlače bez navýšenia pracovných miest. Novelou zákona sa zároveň redukuje počet odovzdávaných povinných výtlačkov periodických publikácií a neperiodických publikácií určeným právnickým osobám. V spoločnej správe sa pod č. 3, na toto by som si dovolil upozorniť, nachádza pozmeňujúci návrh, ktorý rozširuje počet subjektov, ktorým majú vydavatelia posielať povinné výtlačky. Dovoľujem si vás, vážené pani poslankyne a vážení páni poslanci, požiadať, aby ste tento bod vyňali na samostatné hlasovanie. Zároveň si vás dovoľujem požiadať, aby ste tento pozmeňujúci návrh zamietli. Inštitút povinného výtlačku je zavedený s cieľom budovať pamäť národa. V Európe je štandardom posielať jeden povinný výtlačok, napríklad aj v takých veľkých krajinách, ako je Francúzsko. Povinný výtlačok nemá sanovať nedostatok zdrojov na nákup knižničných fondov. Ministerstvo kultúry pripravilo na budúci rok podporný program pre knižnice. Vláda naň vyčlenila prostriedky z rezervy vlády na podporu rozvojových programov. Knižnice, ktoré sú navrhované v pozmeňujúcom návrhu, budú mať možnosť dopĺňať svoje fondy vďaka prostriedkom z tohto programu. So všetkou zodpovednosťou vás, pani poslankyne, páni poslanci, preto žiadam, aby ste bod III spoločnej správy zamietli a neprenášali povinnosti štátu na súkromných vydavateľov. Považujem to za neprijateľné. Zároveň sa zákon o periodickej tlači a ostatných hromadných prostriedkoch uvádza do súladu so zákonom č. 428/2002 Z. z. o ochrane osobných údajov. K ostatným pozmeňujúcim návrhom obsiahnutých v spoločnej správe nemám námietky a prihováram sa za ich schválenie. Vážené pani poslankyne, páni poslanci, prosím, aby ste predložený vládny návrh zákona schválili. Ďakujem pekne, pán predseda.
Jurinová, Erika, podpredsedníčka NR SR (2013-03-26):
Pán poslanec Kvasnička.
Šimečka, Michal, podpredseda NR SR (2024-01-25):
Ďakujem. Takže sa pýtam, či je všeobecný súhlas s tým, aby sme v zmysle... (Reakcie z pléna.) Pán poslanec, takže všeobecný súhlas nie je, predpokladám, že najbližšie hlasovanie môže byť už zajtra, tak potom o tom bude plénum hlasovať. Ďakujem vám veľmi pekne. A teda ako prvá vystúpi v rozprave pani poslankyňa Števulová. Prosím, máte slovo.
Bugár, Béla, podpredseda NR SR (2016-05-24):
Ďakujem. Prerušujem rokovanie o tomto bode programu. Pristúpime k prvému čítaniu o návrhu skupiny poslancov na vydanie zákona, ktorým sa mení a dopĺňa zákon č. 343/2015 Z. z. o verejnom obstarávaní a o zmene a doplnení niektorých zákonov v znení zákona č. 438/2015 Z. z. Dávam slovo Ľubomírovi Galkovi, aby za skupinu poslancov návrh zákona odôvodnil. (Rokovanie o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 343/2015 Z. z. o verejnom obstarávaní a o zmene a doplnení niektorých zákonov v znení zákona č. 438/2015 Z. z ., tlač 82.)
Šimečka, Michal, podpredseda NR SR (2024-01-16):
Ďakujem pekne, pán poslanec. Na vaše vystúpenie je presne 14, 15, 16, 17 faktických poznámok. Ako prvý, pán poslanec Lackovič, prosím, máte slovo.
Paška, Pavol, predseda NR SR (2013-10-17):
Pán poslanec Sulík, buďte taký láskavý, nevyrušujte – dobre? – spravodajcu. (Reakcia z pléna.) Pán Sulík, venujte sa, buďte taký láskavý... Pán spravodajca, nech sa páči, máte slovo.
Zmajkovičová, Renáta, podpredsedníčka NR SR (2013-12-18):
Pán poslanec Poliačik, neumožním vám vystúpiť, včera som presne tak pánovi poslancovi Čížovi neumožnila vystúpiť, v tom istom prípade. Nech sa páči, pán poslanec Zajac.
Taraba, Tomáš, poslanec NR SR (2020-05-13):
Ďakujem za slovo. Homosexuál je taká istá ľudská bytosť ako ktorýkoľvek iný človek a zaslúži si rešpekt, zaslúži si úctu a zaslúži si úplne právo na existenciu. To je úplne každému jasné. To, čo jasné, zdá sa, že nie je, sú rôzne rozsahy práv v rôznych oblastiach spoločenského života, ktoré by, ktorých nositeľom by niekto mal byť. Aj dieťa nemá právo do nejakého veku napríklad šoférovať auto. A to je na spoločnosti, aby určila, kto, v ktorej oblasti, aký rozsah práv niekomu pristúpi. To, ako sa definuje rodina, je úplne výsostné právo každej spoločnosti a každého jedného štátu. A pani ombudsmanka bola zvolená za ombudsmanku na území Slovenskej republiky, ktorá sa riadi ústavou. Ústavou Slovenskej republiky, ktorá definuje, čo je rodina. A tento traktát, ktorý tu ona predniesla, je úplne mimo rámca ústavného zákona. A to nie sú teraz urážky na pani ombudsmanku, ale to sa týka jej práce. A jednoducho, či sa to niekomu páči, alebo nie, tak to je naše právo a naša povinnosť jej činnosť hodnotiť. Preto sem prišla, preto nám to sem predložila. A v tomto budeme pokračovať. A ja to zdôrazním ešte raz, myslí si a som o tom presvedčený, ak pani ombudsmanka a jej správa neprejde, jednoducho mala by odstúpiť, nemá legitimitu, nemá dôveru tejto poslaneckej snemovne. A týmto aj vyzývam všetkých kresťanských aktivistov v OĽANE, aby ste netrpeli ombudsmanku, ktorá tu predstavila projekty, ktoré možno majú oporu v nejakej úzkej komunite ľudí, ktorá ju podporuje. Zdá sa, že tu je dnes už iba poslanecký klub SaS a sčasti ZA ĽUDÍ. Ďakujem pekne.
P. Hrušovský, podpredseda NR SR: (2002-05-23):
A. Juriš, poslanec: Len veľmi stručne. Skutočne chcem povedať, že táto komora funguje už od roku 1993. Je to fakticky stavovská organizácia, tak ako je komora lekárov, lekárnikov, stredných zdravotných pracovníkov a podobne. Má svoje poslanie a ja si myslím, že táto malá novela len spresňuje to, čo za tých 8-9 rokov prax ukázala, že je potrebné zmeniť. Myslím si, že táto komora si zastáva svoje povinnosti dobre, v prospech zveľaďovania nášho lesného hospodárstva. Ďakujem.
Danko, Andrej, predseda NR SR (2017-11-28):
Na vystúpenie pána poslanca tri faktické, uzatváram možnosť prihlásenia s faktickými. Pán poslanec Mazurek.
Figeľ, Ján, podpredseda NR SR (2012-07-02):
Ďakujem pekne. Chce sa k rozprave vyjadriť pán spravodajca? Nech sa páči.
Hus, Igor, poslanec NR SR (2022-03-17):
Takže hlasovať budeme dnes o jedenástej.
Kollár, Jozef, poslanec NR SR (2013-06-28):
Ďakujem pekne za slovo. Vážená pani predsedajúca, dámy a páni, tento návrh v princípe sa nedá inak ako podporiť. Dokonca som osobne toho názoru, že by sme mohli ísť s tou daňou z príjmu právnických osôb, s daňovou sadzbou ešte nižšie. A nebudem dlho hovoriť v rozprave, my takýto koncept predstavíme budúci týždeň, možno trošku v detailnejšom a širšom formáte. Ale využijem túto možnosť, keď už tento bod prerokovávame, a chcel by som sa opýtať predkladateľov, ako majú vykvantifikovaný dopad na príjmovú stránku štátneho rozpočtu? Mám teraz na mysli, samozrejme, že na jednej strane to bude, pokiaľ zoberieme čisto statický prístup, tak zníženie príjmov v tejto položke na strane príjmov štátneho rozpočtu o 21 %, ak pôjdeme z 23 na 21, to je dynamický prístup, no a je mi jasné, že, teda statický, a je mi jasné, že pokiaľ sa pozrieme z pohľadu dynamického prístupu, tak zrejme predkladatelia očakávajú, že na strane druhej nastane opačný pohyb s plusovým znamienkom, a síce spôsobený hneď dvoma celkom relevantnými dôvodmi. Ten prvý je ten, že pravdepodobne, a ukazujú to aj najnovšie čísla, najnovšie prognózy, naposledy teda tá daňová prognóza, že zmeny v daňových sadzbách, v odvodoch a poplatkoch vlastne znamenali, už to dnes môžem povedať aj v minulom čase, znamenali jasný štart šedej ekonomiky. To je proste holý fakt. Môžeme to nazývať inteligentnejšie ako daňovú, daňová optimalizácia, ale je to vlastne naštartovanie šedej ekonomiky. Čiže vrátim sa k tým dynamickým efektom. Takéto zníženie sadzby, opakujem, podľa môjho názoru môže ísť ešte ďalej, smerom dole. V dynamickom pohľade môže znamenať, že jednak firmy buď prestanú, alebo vo výrazne menšej miere budú vykonávať spomínanú daňovú optimalizáciu. A na strane druhej vnímam aj daňový systém krajiny, a zďaleka nemám na mysli iba daňové sadzby samotné, ale jednoduchosť, transparentnosť, čitateľnosť toho daňového systému, efektívnosť pri výbere daní a podobne, vnímam takýto daňový systém ako jednoznačný nástroj konkurencieschopnosti ekonomiky. Tá malá ekonomika otvoreného typu, akou slovenská ekonomika je, príliš v tých komparatívnych výhodách na výber nemá. Nedisponujeme nejakou ropou, ani plynom a povedzme si úprimne, ani nejakou závratne vysokou produktivitou práce. Takže o to viac platí, o to viac platí, že daňový systém by sme mali naozaj celkom vážne ponímať ako jeden alebo teda jednu z komparatívnych výhod malej otvorenej ekonomiky. Takže končím. Zopakujem ešte raz otázku, či majú predkladatelia spočítané aspoň vo forme nejakých kvalifikovaných odhadov spomínané statické a dynamické efekty, v súčte ktorých potom vyjde proste nejaký očakávaný dopad na štátny rozpočet. Ďakujem pekne.
B. Bugár, podpredseda NR SR: (2003-02-27):
Otváram rozpravu, ale chcem sa opýtať, pani spravodajkyňa, či, lebo tu ste zapísaná za klub. Ak chcete vystúpiť za klub, tak, samozrejme, idete ako druhá, lebo prvý je pán poslanec Madej. Ale ak chcete vystúpiť ako spravodajkyňa... Áno? (Reakcia spravodajkyne.) Tak potom áno, samozrejme, nech sa páči. Takže najprv vystúpi pani spravodajkyňa poslankyňa Sabolová a potom za klub Smer pán poslanec Madej a potom dám možnosť sa prihlásiť ústne do rozpravy. Nech sa páči, pani spravodajkyňa.
Paška, Pavol, predseda NR SR (2012-10-19):
Hlasujeme, sme v skrátenom konaní. (Hlasovanie.) 131 prítomných, 53 za, 76 proti, 2 sa zdržali. Tento návrh sme neschválili.
Pellegrini, Peter, predseda NR SR (2023-11-16):
Ďalší v rozprave vystúpi pán poslanec Bužo. Aha, pardon, s reakciou na faktickú poznámku pán poslanec Janckulík.
Rošková, Ľubica, poslankyňa NR SR (2011-07-11):
Ďakujem veľmi pekne. Pani poslankyňa, musím súhlasiť s vaším názorom, že Zákonník práce by mal byť partnerstvom medzi zamestnancom a zamestnávateľom. Ale ak som počúvala vami prednesenú pozmeňujúcu navrhovanú právnu úpravu, aby po dohode medzi zamestnávateľom a zamestnancom mohol pracovať pracovník v nočnej zmene i po dobu viac ako dvoch za sebou nasledujúcich týždňov, tak myslím si, že tomu to práve nenasvedčuje, aby tam bolo partnerstvo a rovnováha. Domnievam sa, že sa tu stiera skutočnosť dobrovoľnosti pre mnohých zamestnancov, hlavne v okresoch s vysokou mierou nezamestnanosti, kde sa nie vždy môže zamestnanec slobodne rozhodnúť, ale ak je zodpovedný, tak prijme akúkoľvek prácu za akýchkoľvek podmienok, aby nerozšíril rady nezamestnaných a aby mohol zabezpečiť základné živobytie pre svoju rodinu. Ďakujem pekne.
V. Novotný, poslanec: (2008-04-04):
Dovolím si zareagovať len na pani poslankyňu Smolkovú pre krátkosť času. Ja som prečítal právnu analýzu. Ja nejdem špekulovať, že či lex specialis je viac ako 369-ka, alebo menej. Ja som prečítal právnu analýzu, ktorej sme sa držali v meste Košice. To nechám na právnikov. Naozaj to nechám. Hovorím, že oba boli schválené v Národnej rade Slovenskej republiky a že nie je jeden z pohľadu tejto právnej analýzy, jeden zákon viac ako druhý. Čo sa týka vašej mestskej časti, je mi naozaj ľúto. A my sme to opakovane povedali, že tam vznikla tá nešťastná situácia so starostom, ktorý bol v minulosti členom SDKÚ – DS. Je nám to veľmi ľúto. Chcem povedať, že mesto Košice sa trápi s dlhom aj na celomestskej úrovni, ktorý nám vytvoril predchádzajúci primátor, predpredchádzajúci primátor mesta pán Šuster, a mesto doteraz sa s tým dlhom celkom nevysporiadalo. S tým rozdielom, že ten problém, ktorý vznikol na Furči, sa prejavil jednak na výsledku komunálnych volieb, kde ste uspeli vy, pani starostka, a jednak sa, verím, prejaví aj trestnoprávne, ak tam nejaká trestnoprávna vina je, lebo Špeciálny súd v tejto veci koná. Tým, že Furča nemôže čerpať, ako ste to teraz pred chvíľou deklarovali, aj keď tu už odzneli názory vo faktických, že asi budete chcieť čerpať iným spôsobom, prejavujete zvláštnu mieru silnej empatie, pani poslankyňa, ktorá zatiaľ nie je typická pre poslanecký klub strany SMER. Ale aby som bol trošku zlomyseľný, tí ďalší dvaja starostovia v meste Košice, ktorí sú z vládnych koaličných strán, tí čerpať budú môcť, že? Ďakujem pekne.
I. Radičová, poslankyňa: (2006-12-12):
A druhá poznámka. Operovali ste číslami a argumentmi. Ja apelujem na vás ako predsedu Národnej rady Slovenskej republiky, aby ste operovali a narábali s číslami z vládnych materiálov Slovenskej republiky vypracovaných vašimi kolegami vo vláde, a nie s číslami, ktoré platili, možno, v roku 2002. A posledná poznámka. Viete, pán predseda, naozaj, ja už som to raz na pôde tohto parlamentu vyslovila, invektíva nie je urážkou adresáta, ale sebaponížením autora.
Číž, Miroslav, podpredseda NR SR (2015-02-04):
Ďakujem, pán minister. Teraz má slovo pán spravodajca. Opäť je to Maroš Kondrót a uvedie spravodajskú správu k tomuto zákonu.
Šimečka, Michal, podpredseda NR SR (2024-06-27):
Ďakujem pekne. A pani poslankyňa Jurík s reakciou na faktické poznámky, nech sa páči.
J. Mikuš, poslanec: (2004-03-09):
Národná rada Slovenskej republiky svojím uznesením č. 733 z 22. januára pridelila vládny návrh Colného zákona a o zmene a doplnení niektorých zákonov, ktoré máme pod tlačou 511, štyrom výborom Národnej rady: Výboru Národnej rady pre financie, rozpočet a menu ako gestorskému, ústavnoprávnemu výboru, Výboru Národnej rady Slovenskej republiky pre hospodárstvo, privatizáciu a podnikanie a Výboru Národnej rady pre európsku integráciu. Uvedené výbory prerokovali predmetný návrh zákona v stanovenom termíne. K predmetnému návrhu zákona zaujali Výbory Národnej rady nasledovné stanoviská: Výbor Národnej rady pre financie, rozpočet a menu, výbor pre hospodárstvo, privatizáciu a podnikanie a výbor pre európsku integráciu s odporúčaním pre Národnú radu schváliť s pozmeňujúcimi a doplňujúcimi návrhmi. Ústavnoprávny výbor Národnej rady neprijal platné uznesenie, nakoľko návrh uznesenia nezískal podporu potrebnej nadpolovičnej väčšiny prítomných poslancov. Z uznesení výborov Národnej rady Slovenskej republiky uvedených pod bodom III spoločnej správy vyplynulo 33 pozmeňujúcich návrhov, z ktorých okrem pozmeňujúcich návrhov pod bodom č. 15 a 16 gestorský výbor odporúča schváliť. Pozmeňujúce návrhy č. 15 a 16 gestorský výbor odporúča neschváliť. Gestorský výbor na základe stanovísk výborov k vládnemu návrhu Colného zákona odporúča Národnej rade Slovenskej republiky vládny návrh Colného zákona a o zmene a doplnení niektorých zákonov schváliť s pozmeňujúcimi a doplňujúcimi návrhmi. Gestorský výbor ma zároveň určil ako spoločného spravodajcu výborov a poveril predniesť spoločnú správu výborov na dnešnej schôdzi a navrhnúť Národnej rade postup pri hlasovaní. To je všetko, pán predsedajúci, môžete otvoriť rozpravu.
Glváč, Martin, podpredseda NR SR (2017-10-11):
Ďakujem. Dávam slovo spoločnému spravodajcovi z výboru pre pôdohospodárstvo a životné prostredie poslancovi Jánovi Kvorkovi, aby informoval Národnú radu o výsledku rokovania výborov a aby odôvodnil návrh a stanovisko gestorského výboru. Nech sa páči.
Antal, Peter, poslanec NR SR (2018-12-03):
Či... Nie, nie, to je 38-ka.
Kollár, Boris, predseda NR SR (2021-11-24):
Prosím, prezentujme sa a hlasujeme. (Hlasovanie.) Prítomných 129 poslancov, za 121, proti 6, zdržali sa 2. Konštatujem, že Národná rada sa uzniesla, že tento návrh zákona prerokuje v druhom čítaní. Pristúpime k hlasovaniu o pridelení návrhu výborom a určení gestorského výboru, ako aj lehoty na jeho prerokovanie. Prosím, spravodajcu, aby uviedol hlasovanie.
Čepček, Martin, poslanec NR SR (2023-03-21):
Ďakujem pekne. Vážené kolegyne, kolegovia, zmena zákona o zdravotnej starostlivosti alebo, inak povedané, tlkot srdca. Zmenou zákona by bola zabezpečená povinnosť lekára umožniť matke oboznámiť sa pri vyšetrení so zdravotným stavom svojho dieťaťa tak, aby videla jeho obrazový záznam zo sonografie a v prípade, že je to možné, aby mohla počuť aj tlkot srdca dieťaťa. Zakotvila by sa povinnosť, aby bol matke, ktorá žiada umelý potrat, spolu s písomnými informáciami o umelom potrate bezplatne poskytnutý aj výtlačok záznamu zo sonografického vyšetrenia, teda vyobrazenie jej dieťaťa. Prijatím návrhu zmeny zákona by sa zabezpečilo, aby matka pred tak vážnym a nezvratným rozhodnutím, ako je umelé prerušenie tehotenstva, mala k dispozícii presné informácie o vývoji jej dieťaťa a mohla sa tak rozhodnúť na základe skutočných faktov a všetkých dostupných informácií. Navrhovaná zmena žiadnym spôsobom neobmedzuje prístup k potratom. Prináša ženám iba viac informácií k rozhodnutiu sa. Zároveň navrhujem zákaz reklamy na umelé prerušenie tehotenstva. Prakticky celá spoločnosť vrátane podporovateľov potratov sa zhoduje, že potraty nie sú želané riešenie náročných životných situácií. Preto je maximálne nemorálne, aby spoločnosti, ktoré z potratov profitujú, mali možnosť uskutočňovať reklamu na takéto ich služby vrátane lákania cudziniek na podporovanie potratov na Slovensku. Takže ešte raz poprosím poslancov o podporu tohto zákona. Ďakujem.
P. Hrušovský: (2002-11-19):
(Hlasovanie.) Prítomných je 126 poslancov, za návrh 96, proti 25, zdržalo sa 5. Konštatujem, že uvedené body zo spoločnej správy sme schválili. Ďalší návrh. A. Ivanko, poslanec: Z rozpravy vzišiel jeden pozmeňujúci návrh, ktorý som zhodou okolnosti predložil ja. Týka sa čl. 1 vládneho návrhu zákona. Navrhujem, pán predseda, aby ste dali hlasovať o tomto pozmeňujúcom návrhu.
Laššáková, Jana, podpredsedníčka NR SR (2014-11-10):
S reakciou pani poslankyňa Kiššová, nech sa páči.
Karas, Daniel, poslanec NR SR (2023-12-19):
Ďakujem pekne, pán predseda. Pán predseda, keďže sme odhlásili všetky body z informácie, pristúpme rovno k hlasovaniu k jednotlivým pozmeňujúcim návrhom, ktoré vzišli z rozpravy. Ako prvý bol podaný pozmeňujúci návrh pani poslankyni Jaurovej, príspevok RTVS. Dajte o ňom, prosím, hlasovať.
Pellegrini, Peter, predseda NR SR (2015-05-28):
Prezentujme sa a hlasujme o návrhu pána poslanca Kaníka. (Hlasovanie.) Prítomných 122 poslancov, za hlasovalo 48, proti bolo 73, zdržal sa 1. Návrh sme neschválili. Pán poslanec Zajac.
Kondrót, Maroš, poslanec NR SR (2015-11-24):
Ďakujem, pán predseda. Vážené panie poslankyne, vážení páni poslanci, vážený pán minister, Výbor Národnej rady Slovenskej republiky pre hospodárske záležitosti ma určil za spravodajcu k vládnemu návrhu zákona, ktorým sa dopĺňa zákon č. 657/2004 Z. z. o tepelnej energetike v znení neskorších predpisov (tlač 1851). Konštatujem, že uvedený návrh spĺňa náležitosti podľa rokovacieho poriadku a legislatívnych pravidiel tvorby zákonov. Zo znenia návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady Slovenskej republiky navrhujem, aby návrh zákona prerokovali výbory: ústavnoprávny výbor a Výbor Národnej rady Slovenskej republiky pre hospodárske záležitosti. Za gestorský výbor navrhujem Výbor Národnej rady Slovenskej republiky pre hospodárske záležitosti. Odporúčam, aby výbory predmetný návrh zákona prerokovali v druhom čítaní vo výboroch a v gestorskom výbore ihneď. Pán predseda, prosím, otvorte všeobecnú rozpravu.
Pellegrini, Peter, predseda NR SR (2015-12-01):
Ďakujem pekne. Uzatváram rozpravu, vyhlasujem ju za skončenú. Pán navrhovateľ, chcete sa vyjadriť k rozprave? (Reakcia navrhovateľa.) Nech sa páči.
Hort, Milan, podpredseda NR SR (2010-10-22):
Reagovať na faktickú poznámku bude pán kolega Procházka, len poprosím v budúcnosti z miesta, na ktorom sedíte, ale teraz vzhľadom na krátkosť času, myslím, že to ostatní budú tolerovať, že idete z tohto miesta. Nech sa ľúbi.
Bugár, Béla, podpredseda NR SR (2018-12-03):
Vyhlasujem rozpravu o tomto bode programu za skončenú. Pán navrhovateľ, chcete zaujať stanovisko? Asi, predpokladám, že nie. Pán spravodajca? Nie. Prerušujem rokovanie o tomto bode programu. Nasleduje druhé čítanie o návrhu skupiny poslancov na vydanie zákona, ktorým sa mení zákon č. 461/2003 Z. z. o sociálnom poistení, tlač, pardon, zákon č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve, tlač 1156. Pán navrhovateľ, pán poslanec Petrák, nech sa páči, znovu máte slovo. (Rokovanie o návrhu skupiny poslancov Národnej rady Slovenskej republiky na vydanie zákona, ktorým sa mení zákon č. 461/2003 Z. z. o sociálnom poistení v znení neskorších predpisov a ktorým sa mení zákon č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov , tlač 1156.)
Hrušovský, Pavol, podpredseda NR SR (2010-10-21):
Panie poslankyne, páni poslanci, prosím všetkých, ktorí sú mimo rokovacej sály, aby sa dostavili na rokovanie Národnej rady. Pristúpime k hlasovaniu o prerokovaných bodoch programu. Prosím o pokoj, pán poslanec Galbavý, pán poslanec Gaľa. Budeme hlasovať o písomných odpovediach členov vlády Slovenskej republiky na interpelácie poslancov Národnej rady. Pán poslanec Vážny vystúpil a vo svojom vystúpení nepovažoval písomnú odpoveď prvého podpredsedu vlády a ministra dopravy, pôšt a telekomunikácií na jeho interpeláciu súvisiacu s problematikou výstavby diaľnic za neuspokojivú. Budeme teraz hlasovať o jeho námietke. Hlasujeme páni poslanci. (Hlasovanie.) 126 prítomných, 47 za, 73 proti, zdržalo sa 5, 1 nehlasoval. Návrh sme neschválili. Teraz dám hlasovať o uznesení, ktorým Národná rada písomné odpovede členov vlády berie na vedomie. Hlasujeme páni poslanci. (Hlasovanie.) 127 prítomných, 75 za, 7 proti, 44 sa zdržalo, 1 nehlasoval. Návrh sme schválili. Pán poslanec Poliačik, nech sa páči.
Paška, Pavol, predseda NR SR (2014-06-06):
Ďakujem pekne. Takže päťminútová prestávka a budeme pokračovať. (Prestávka.) (Po prestávke.) Vážené pani poslankyne, vážení páni poslanci, budeme teraz pokračovať rokovaním o návrhu pánov poslancov Pavla Zajaca a Jána Hudackého na vydanie zákona č. 725 o podmienkach prevádzky vozidiel v premávke. (Reakcie z pléna.) Ja, pardon, ospravedlňujem sa. Ospravedlňujem sa, dámy a páni, takže budeme pokračovať v prerušenom rokovaní o návrhu pánov poslancov Brocku, Přidala a Mikloška na vydanie zákona č. 595 o dani z príjmov. Pán poslanec Hlina, do rozpravy. Poprosím niekoho z navrhovateľov, aha, je tu pán poslanec a pán poslanec Kollár ako spravodajca. (Pokračovanie v rokovaní o návrhu poslancov Národnej rady Slovenskej republiky Júliusa Brocku, Alojza Přidala a Jozefa Mikloška na vydanie zákona, ktorým sa mení a dopĺňa zákon č. 595/2003 Z. z. o dani z príjmov a o zmene a doplnení niektorých zákonov v znení neskorších predpisov , tlač 960.)
Petrík, Simona, poslankyňa NR SR (2018-10-22):
Ďakujem veľmi pekne, pán predsedajúci. Takže predkladám návrh poslancov Simony Petrík a Miroslava Beblavého, ako ste povedali, na vydanie zákona o zabezpečení predškolskej starostlivosti a o zmene a doplnení niektorých zákonov. Cieľom návrhu je umožniť zákonným zástupcom, aby ich dieťa bolo umiestnené do predškolskej starostlivosti s celodennou výchovou, ale iba vtedy, ak o to budú mať rodičia záujem. Za naplnenie tohto práva bude zodpovedať obec, v ktorej má zákonný zástupca trvalý pobyt. Súčasná situácia v obciach a mestách Slovenska totiž zákonným zástupcom nedáva záruku, že ich dieťa bude v čase, keď má tri až šesť rokov, umiestnené a bude oň adekvátne postarané. Zákonom sa preto navrhuje dať rodičom istotu, že obec pre deti miesto v materskej škole alebo detskej skupine zabezpečí, a ak nie, tak im ako náhradu poskytne aspoň finančnú pomoc vo výške rodičovského príspevku. O deti bude môcť byť postarané od ich troch rokov až do začiatku plnenia povinnej školskej dochádzky. Toľko na úvod, viac v rozprave, do ktorej sa hlásim ako prvá. Ďakujem.
Sulík, Richard, predseda NR SR (2011-05-17):
Budeme teraz hlasovať o návrhu pána poslanca Pašku. O procedurálnom návrhu, ktorý teda spočíva v tom, aby sme spätne za celé toto volebné obdobie išli preverovať, či došlo, alebo nedošlo k porušeniu § 96 ods. 3. Prosím, hlasujte teraz. (Hlasovanie.) Prítomných 142 poslancov, hlasovalo 71 za, 60 proti, 10 sa zdržalo, 1 nehlasoval. Tento návrh sme neschválili. Ďakujem pánovi poslancovi Procházkovi za úvod, za uvedenie bodu č. 1. Konštatujem, že kandidátom na vymenovanie za generálneho prokurátora je pán doktor Trnka. Predtým, ako dnes po 17.00 hodine pristúpime k vykonaniu samotnému aktu tajného hlasovania, chcem vás informovať o organizačných opatreniach, ktoré som vykonal v súlade a v záujme dodržania nálezu Ústavného súdu Slovenskej republiky, ktorý je, ako už uviedol pán spravodajca, pre Národnú radu záväzný. Chcem teraz tu informovať najmä o dvoch zmenách. Po prvé hlasovať sa bude tentokrát z tejto strany a nie z tej. A po druhé za plentu... (Reakcie z pléna.) Budete to mať bližšie, páni. Za plentu je dovolené ísť iba voliacemu poslancovi, nikomu inému, ani druhému poslancovi, ani skrutátorovi, ani nikomu inému, to preto, aby bola zabezpečená skutočná tajnosť voľby. K ďalším zmenám by som zaujal stanovisko pred samotnou voľbou. Preto chcem poprosiť predsedov poslaneckých klubov a predsedov, podpredsedov parlamentu, keby sa mohli o 16.15 hod., odvtedy dáme prestávku, dostaviť, a takisto skrutátorov, keby sa mohli všetci dostaviť do zadnej miestnosti, rád by som s nimi prešiel celú tú procedúru, vypočul si prípadné námietky, ktoré by sme tam ešte mohli po dohode zapracovať alebo nezapracovať. Takže budeme rokovať do 16.15 hod. Potom poprosím predsedov klubov a podpredsedov parlamentu sa dostaviť do zadnej miestnosti a takisto skrutátorov, aby sme si ten proces prešli. Od 16.30 hod. do 17.00 na návrh troch poslaneckých klubov bude prestávka, kde teda sa kluby chcú radiť. Od 17.00 hod. budeme rokovať, budeme hlasovať o prerokovaných bodoch a následne dôjde tajné hlasovanie. Prerušujem rokovanie o tomto bode programu. Pristúpime k druhému čítaniu o zákone... (Reakcia z pléna.) Pán poslanec Kaliňák, nech sa páči.
Fronc, Martin, poslanec NR SR (2015-12-02):
Pán predseda, v rozprave vystúpili dvaja poslanci. Nebol podaný žiaden procedurálny návrh, preto dajte hlasovať o tom, že podľa zákona o rokovacom poriadku Národnej rady § 73 ods. 3 písm. c) Národná rada prerokuje návrh Petra Osuského, ktorým sa mení zákon 596/2003 Z. z. o štátnej správe v školstve a školskej samospráve, v druhom čítaní.
Paška, Pavol, poslanec NR SR (2011-04-06):
Pán predseda, už si na to, samozrejme, zvykáme. Vy zneužívate zákon len vtedy, keď vám to vyhovuje. Pán navrhovateľ reprezentuje skupinu poslancov, ktorí sa podieľali na tvorbe legislatívnej normy, a považuje za úplne normálne, že vysvetľuje súvislosti nášho politického opozičného postoja. Ja vás žiadam, aby ste nám prestali brať slovo, aby ste nechali slovenskej verejnosti možnosť dozvedieť sa aj iný názor, ako je ten váš. Nezneužívajte svoje postavenie predsedu Národnej rady. Ďakujem. (Potlesk.)
Figeľ, Ján, podpredseda NR SR (2015-06-19):
Chcem sa teraz spýtať, kto sa hlási do rozpravy ústne. Dvaja páni poslanci. Uzatváram ďalšiu možnosť. Nech sa páči, pán poslanec Marián Radošovský, zároveň spravodajca.
Bugár, Béla, podpredseda NR SR (2019-06-19):
Prezentujme sa a hlasujme. (Hlasovanie.) Prítomných 141, za 83, zdržalo sa 
58 poslancov. Body zo spoločnej správy sme schválili.
Danko, Andrej, podpredseda NR SR (2024-05-14):
Toto je ale iný zákon, pán poslanec Tankó. A reagujte faktickými na vystúpenie pána poslanca. (Reakcia z pléna.) Pán poslanec Hargaš.
Podmanický, Ján, poslanec NR SR (2021-09-29):
Ďakujem pekne. Ja som myslel, že má nejakú konštruktívnu pripomienku. No skrátka, sami vidíte, že keď nedodržiavame nejakú štábnu kultúru, keď si z rokovacieho poriadku robíme holubník, tak potom sa nám to jednoducho všetko sype. Ja napríklad som zásadne proti tomu, aj čo sa uznieslo na grémiu, že zákony môžu bežať, aj keď tu nie je predkladateľ. Prosím vás, nebláznime. Dodržujme aspoň pri procedúrach v parlamente literu zákona a nejakú skúsenosť a prax, ktorá tu bola. Nedegradujme ten parlament úplne na štvrtú cenovú úroveň. Takto to jednoducho ďalej nemôže byť. Aspoň tu dodržujme nejaký poriadok, nejakú racionalitu, nejakú, nejaký optimálny spôsob rokovania. Pôvodne som myslel, že poprosím pána predsedu parlamentu, aby zvolal poslanecké grémium k tomu. Viem, že nemám na to právo, ale chcel som ho o to požiadať. Ale nejdem ho o to žiadať. Ja verím, že si to vládna koalícia vyhodnotí, že takto vyjdete na posmech a to, čo sa bude diať v parlamente, bude len obrazom toho, ako riadite štát – chaos, neporiadok, nekompetentnosť. Takže chcem poprosiť, pán predseda parlamentu, už si urobte poriadok vo vládnej koalícii. Urobte si poriadok aj v parlamente, aby to malo všetko nejaký logický postup. Nemôžeme mať 20-krát termínované body, prelínajú sa nám schôdze, jedna schôdza sa prelína s druhou, druhá s treťou, tretia so štvrtou, potom sa vrátime k druhej schôdzi, potom k tretej schôdzi. To fakt by sme potrebovali návod už na použitie, ako máme ďalej pokračovať. Takže v dobrom to hovorím, pán predseda parlamentu. Vráťme sa k osvedčeným spôsobom rokovania bez ohľadu na to, aké máme názory. A že názory máme rozličné, to je úplne normálne, ale dodržujme aspoň nejaké základné pravidlá a verte, že sa nám bude lepšie rokovať, aj sa nám zlepšia vzťahy. Ďakujem pekne.
Šípošová, Janka, poslankyňa NR SR (2015-03-13):
Ďakujem pekne. Pán predseda, skôr ako zareagujem na pána kolegu Poliačika, sa vám chcem ospravedlniť, že vraj som vás nejako zmätočne oslovila, neuvedomila som si to, keď som odchádzala od toho pultu. (Povedané so smiechom.) K tomu, čo hovoril pán poslanec, chcem povedať k tým eseročkám, no ja si myslím, že to nie je také jednoznačné. Treba rozlišovať, treba naozaj posudzovať tie projekty sústredene a s porozumením, ale v zahraničí nie je vôbec zvláštne, ak také aktivity, ktoré u nás robia výlučne mimovládky, robia eseročky v Rakúsku, partnerská organizácia a spolučlen medzinárodnej organizácie Victim support Europe, volá sa Weisser Ring, je eseročka, ktorá bola založená pred viac ako 30 rokmi a financujú ju bohatí ľudia. A podieľa sa jednou tretinou na financovaní aktivít. U nás tam ešte nie sme. Ale vylúčiť úplne eseročky z poskytovania dotácií, ak tie dotácie by mali byť na taký účel a spolufinancované tak, aby vôbec mohli byť realizované, tak jasné, že nie nejakému výrobcovi bicyklov alebo tak, ale že, a zase to je o tom, že aké nástroje si k tomu prichystáme. Ďakujem za slovo.
V. Veteška, podpredseda NR SR: (2004-06-23):
M. Demeterová, poslankyňa: Vážená pani poslankyňa, pre korektnosť by som chcela pripomenúť, že nespomínali ste tu viaceré iné krajiny, ktoré podobné normy, ako je táto navrhovaná, prijali. Ako napríklad nedávno maďarský parlament, ktorá je veľmi podobná ako tu predkladaná norma, a viaceré krajiny v rámci EÚ sú.
Pčolinský, Peter, podpredseda NR SR (2022-12-01):
Ďakujem pekne. Dávam slovo spoločnému spravodajcovi z výboru pre kultúru a médiá poslancovi Milanovi Potockému, aby informoval Národnú radu o výsledku rokovania výborov a aby odôvodnil návrh a stanovisko gestorského výboru.
Matovič, Igor, poslanec NR SR (2023-11-22):
By som začal od pána Šalitroša, priznám sa, ešte som sa nestretol s takým menom, neviem, jak sa po vašom, tam, kde bývate, hovorí, keď niekto klame. U nás sa hovorí, že šáli, tak by som po tom, jak som si vás vypočul, mal som tú možnosť si vás prvýkrát vypočuť, ale vy budete asi zo SMER-u, predpokladám, možno si hovoríte HLAS, ale to je SMER, to je jedno, tak potom by som vám trošičku navrhoval možno zájsť zmenu na matrike, že nieže šáli trošku a šáli troš, ale šáli moc, to by možno mohlo také výstižnejšie vo vašom prípade. Lebo moc ste šálili. Hovoriť o tom, že vláda môže za to, že súkromná firma zarobí napríklad na realitách, čo Penta zarába, a najmä zarába, s tým vláda nemá nič spoločné, pane. Ale vy to veľmi dobre viete, vy podceňujete vašich voličov a myslíte si, že sú vlastne hlupáci, ktorí nedokážu rozlíšiť a nedokážu posudzovať, že keď nejaká finančná skupina časť svojho zisku má zo zdravotného poistenia, lebo tam vlastní poisťovňu Dôvera, podstatnú časť má napríklad z obchodu s realitami, takže vláda s tým nič nemá spoločné. Vy si to uvedomujete, že vlastne vaši voliči si to neuvedomujú, tak potom môžete šáliť moc, pán Šalitroš. Takže to je prvá vec. Potom hovoríte, že poisťovne sa nenachystali a že to sme mohli robiť štyri roky a podobne. No dva roky je ten zákon prijatý práve preto, aby sa poisťovne nachystali. Poisťovne sa práveže chystali. Poisťovne počítali s tým, že od 1. januára to budú musieť urobiť. Len zrazu prišla pani ministerka na príkaz Petra Pellegriniho, že Haščákovi treba pomôcť, lebo Haščák by chcel zarobiť na budúci rok nie 500 miliónov, ale 550 a tých 50 na úkor onkologických pacientov, lebo keď im nezaplatí včasnú operáciu, tak bude to mať vo vrecku. A tomuto sa idete vy nieže prizerať, vy za to idete hlasovať. Vy budete zodpovedný za tie životy.
Laurenčík, Milan, podpredseda NR SR (2021-10-21):
Na faktickú poznámku bude reagovať pán poslanec Miloš Svrček.
Glváč, Martin, podpredseda NR SR (2017-06-16):
Ďakujem. Dávam slovo spoločnej spravodajkyni, predsedníčke výboru pre sociálne veci poslankyni Alene Bašistovej, aby informovala Národnú radu o výsledku rokovania výborov o tomto návrhu zákona a aby odôvodnila návrh a stanovisko gestorského výboru. Nech sa páči.
Sulík, Richard, predseda NR SR (2011-07-07):
Posledný písomne prihlásený rečník je pán poslanec Kolesík, nech sa páči, odtiaľto. Jasné, rozumiem. Takže vyhlasujem teraz prestávku. Budeme pokračovať o 17.00 hodine. Len pre informáciu o 17.00 hodine budeme hlasovať o cestnom zákone. Máme len toto jedno hlasovanie. A následne hneď potom bude mimoriadna schôdza na základe žiadosti od strany SMER a potom budeme pokračovať v tejto rozprave. (Prestávka.) (Po prestávke.)
Grendel, Gábor, podpredseda NR SR (2021-06-23):
S reakciou na faktické poznámky pán poslanec Viskupič.
Pellegrini, Peter, predseda NR SR (2023-12-07):
Pán poslanec Dostál.
Matovič, Igor, poslanec NR SR (2013-05-30):
Simon, Simon, klameš, klameš. Začal si zase svoje vystúpenie tým, že vytvárame predsudky, že slovenskí Maďari chcú ujsť z tejto krajiny. A kto to povedal, mi, prosím ťa, povedz. Znova, tak ako tvoj kolega Gál, ktorý odcitoval iba tú časť ústavy, ktorá mu pasovala. Takisto ty si začal niečím, čo vôbec nie je pravda. Ja som tu nepočul ani predkladateľa, ani mňa, ani nikoho iného, kto by tu hovoril niečo o tom, že slovenskí Maďari chcú utiecť z tejto krajiny. Ty si to na tomto postavil, celé tvoje vystúpenie, inak povedané stručne, celé vystúpenie si postavil na hrubej demagógii a lži. Keď si povedal, súhlasím s tým, že ťa zaráža nečinnosť Ústavného súdu, rovnako zaráža aj mňa a bol by som veľmi rád, aby sme, aby ste aj vy mali na papieri, že jednoducho odsek 1 a odsek 2 ústavy v článku 5 absolútne spolu nesúvisia, že strata je jedna vec a keď niekomu odoberiete občianstvo, je druhá vec. Ale tak, bol by som tiež veľmi rád, aby vám to Ústavný súd už konečne na papieri napísal. Keď hovoríš, že, citujem: „mňa nezaujíma, čo urobí Orbán za hranicami“. No možno práve to je ten problém, že ty si neuvedomuješ, že Orbán síce za hranicami prijme zákon, ale nás tu na Slovensku sa dotýka a tým pádom teba ako zastupiteľa slovenských občanov musí zaujímať akýkoľvek zákon, ktorý ovplyvňuje život na Slovensku. A to keď hovoríš, že ťa to nezaujíma, znamená, že si svoj výkon svojej práce nerobíš dostatočne a dobre. Nechápem ináč vašu politiku, ty si to hovoril aj vo faktickej, že Lipšicovi zase dávaš za vinu, že mal mať nejakú ochotu a potom by ten zákon prešiel a podobne. Po prvé, my sme to tu brzdili štyria, čiže cez nás by zákon akýkoľvek poklonkovací voči Orbánovi neprešiel. A po druhé, aspoň Lipšic mal odvahu na vláde a odvahu a rozum sa proti vám postaviť. Takže skorej by sme ho mali chváliť, ako ho haniť.
Kamenický, Ladislav, poslanec NR SR (2014-07-08):
Teraz budeme hlasovať o bode 36 zo spoločnej správy. Bod 36 má odporúčanie gestorského výboru schváliť, avšak upozorňujem, že tento bod by sa nemal schváliť, nakoľko je riešený jeho pozmeňujúcim návrhom.
Krajčí, Marek, poslanec NR SR (2022-05-04):
Prosím, pán predsedajúci, aby ste dali hlasovať o tom, že Národná rada sa uzniesla v súlade s § 73 ods. 3 písm. c) zákona o rokovacom poriadku prerokovať predložený návrh zákona v druhom čítaní.
Brocka, Július, poslanec NR SR (2013-09-13):
Pán predseda, ja mám procedurálny návrh, aby sme hlasovali o tom, že po prestávke budeme rokovať o návrhu poslanca Jána Figeľa na vydanie zákona o ochrane osôb pri odhaľovaní trestnej činnosti. Zdôvodňujem to tým, že takto sme si to pôvodne schválili podľa programu. Keď ste pred chvíľou dali odhlasovať, že tento bod predradí návrh pána Brixiho a Martvoňa, tak sme hlasovali bez uvedenia dôvodu, a ak dôvodom je to, že sa títo dvaja páni poslanci ponáhľajú domov, tak to ja nepovažujem za dostatočný dôvod a žiadam vás, aby ste dali hlasovať o mojom procedurálnom návrhu.
Danko, Andrej, podpredseda NR SR (2024-10-02):
Ďakujem. Na vystúpenie pani poslankyne sú dve faktické. Poslanec Hazucha.
Hrušovský, Pavol, podpredseda NR SR (2011-04-05):
Ešte predtým pán poslanec Matovič s faktickou. Nie. Pán poslanec Lazár, nech sa páči, je prihlásený v poradí písomných poslancov do rozpravy. Nech sa páči, pán poslanec Lazár.
Kolesík, Andrej, poslanec NR SR (2013-10-29):
Pán predseda, prosím, dajte hlasovať o tom, že Národná rada Slovenskej republiky v súlade s vaším rozhodnutím prideľuje predložený návrh zákona na prerokovanie týmto výborom: – ústavnoprávnemu výboru a – výboru pre hospodárske záležitosti; a aby za gestorský výbor určila hlasovaním Výbor Národnej rady Slovenskej republiky pre hospodárske záležitosti; a že určené výbory návrh zákona prerokujú v druhom čítaní vo výboroch do 30 dní a v gestorskom výbore do 32 dní od prerokovania v Národnej rade Slovenskej republiky v prvom čítaní.
Žiga, Peter, poslanec NR SR (2011-09-13):
Ďakujem pekne, pán podpredseda. Pán poslanec Zajac, ja chápem, že je pokročilá nočná hodina, a chápem, že normálni ľudia už v tomto čase spia a asi spíte aj vy. A poradím vám, aby ste si zajtra, keď sa zobudíte, urobili prepis tohto vášho vystúpenia a potom sa nad tým zamysleli, čo ste povedali. Ja sa, ja poviem len k vašej jednej poznámke o nenávisti zahraničných investorov voči vláde Roberta Fica (reakcia z pléna) alebo my sme nenávideli zahraničných investorov. Tak chcem vám povedať, že za obdobia vlády Roberta Fica tu prišlo 74 zahraničných investorov a vytvorilo 26 000 pracovných miest a medzi nimi aj také firmy ako Samsung, Sony, Magneti Marelli a podobne. Takže ja stále som hľadal tu nejaký zmysel v tej vašej reči, ale nenávisť našej vlády voči zahraničným investorom, čo si môžem potom myslieť o vláde pani Ivety Radičovej, ktorá za rok svojho pôsobenia dostala na Slovensko zatiaľ troch investorov? Ďakujem.
Laurenčík, Milan, podpredseda NR SR (2022-06-23):
Pán poslanec Tomáš Taraba s faktickou poznámkou.
Kotleba, Marian, poslanec NR SR (2020-04-22):
Vážený pán podpredseda Pellegrini, viete veľmi dobre, že ja som veľmi ostro kritizoval aj vaše programové vyhlásenie vlády a taktiež som ako člen branno-bezpečnostného výboru veľmi tvrdo sa vyjadroval a upozorňoval na zákony, ktoré s cieľom aproximovať právo Európskej únie zasahovali do slobody občanov Slovenskej republiky. Preto som veľmi rád, keď ste to aj vy ako bývalý premiér dnes spomenuli, že toto súčasné programové vyhlásenie vlády ide naozaj hlava-nehlava do úprav, ktoré by, ktoré teda môžu viesť k tomu, že ľudia sa stanú iba číslami sledovanými a obmedzovanými. Ale zároveň využijem tento priestor a spýtam sa vás ako bývalého premiéra, či si viete predstaviť, o čom môže súčasný premiér Matovič už takmer tri hodiny cez videohovor komunikovať s predstaviteľmi V4, lebo podľa mňa to nie je reálne a je to výhovorka. A ešte viac sa mi to zdá ako výhovorka v súvislosti s tým, že pán predseda Národnej rady Kollár jasne povedal, že zastupovaním premiéra je splnomocnený minister Heger. A dnes vidí; a teraz vidíme v tejto chvíli, že už ani pán minister Heger nie je v sále prítomný, tak sa chcem pýtať a sa spýtať možno vedenia Národnej rady, že teda kto tu v tejto chvíli zastupuje premiéra Matoviča. Lebo my sme na grémiu dostali prísľub, že premiér Matovič počas rokovania o PVV tu prítomný bude, bolo povedané, že namiesto neho tu bude minister Heger, nie je tu ani Matovič, ani Heger. Kto tu bude? Ďakujem pekne.